Polisiebeamptes, regsman vas oor ‘komplot’Foto: SAPD/Facebook Kapt. Ndivhuwo Mulamu, woordvoerder van die Valke, het gesê sers. Sithembo Moses Dlamini (54) en kapt. Saul Thulani Mdletshe is Vrydag in hegtenis geneem nadat hulle glo saamgesweer het om R100 000 te kry van ŉ verdagte wat van bedrog aangekla word. “Daar word beweer dat die beamptes glo R10 000 omkoopgeld gekry het van dieselfde verdagte om te verseker dat hy op borgtog vrygelaat word.” Mulamu het gesê die verdagte se prokureur, Stephens Mangolela (46), het glo met die beamptes saamgesweer. Volgens Mulamu het die Valke ŉ lokval gestel vir die beamptes en prokureur. “R50 000 is aan hulle aangebied terwyl die res van die geld in die prokureur se rekening inbetaal is. Die drie is dadelik in hegtenis geneem en het die naweek agter tralies deurgebring.” Mulamu het gesê die verdagtes het Maandag in die Palm Ridge-landdroshof verskyn op aanklagte van korrupsie, uitbuiting en regsverydeling. Die drie is op borgtog van R2 000 elk vrygelaat en moet weer op 9 Junie in die hof verskyn.